‘ASP’เจาะรายใหญ่ชวนซื้อหุ้นกู้อนุพันธ์
เอเซีย พลัส เล็งขายหุ้นกู้อนุพันธ์ เจาะนักลงทุนสถาบันรายใหญ่ วงเงิน 1,000 ล้านบาท
19 ก.ย. 2555

เอเซีย พลัส เล็งขายหุ้นกู้อนุพันธ์ เจาะนักลงทุนสถาบันรายใหญ่ วงเงิน 1,000 ล้านบาท 
น.ส.นฤมล อาจอำนวยวิภาส กรรมการผู้จัดการ บริษัทหลักทรัพย์ (บล.) เอเซีย พลัส (ASP) เปิดเผยว่า บริษัทจะเสนอขายหุ้นกู้อนุพันธ์อ้างอิงราคาหุ้นรายตัวที่อยู่ใน SET50 รวมทั้งหมด 450 รุ่น เริ่มตั้งแต่ในวันที่ 24 ก.ย.นี้ กำหนดการลงทุนขั้นต่ำ 3.5 ล้านบาทต่อ 1 รายการ ซึ่งได้ขายล่วงหน้าไปแล้วประมาณ 200 ล้านบาท จากมูลค่าวงเงินคงค้างที่ได้รับอนุญาตไม่เกิน 1,000 ล้านบาท 
สำหรับกลุ่มลูกค้าเป้าหมายจะเจาะกลุ่มผู้ลงทุนสถาบันและผู้ลงทุนรายใหญ่ที่มีสินทรัพย์เกิน 40 ล้านบาท โดยบริษัทได้เริ่มให้ข้อมูล (โรดโชว์) ไปบ้างแล้ว เช่น บริษัทประกัน กองทุนต่างๆ เป็นต้น 
ทั้งนี้ หุ้นกู้อนุพันธ์เป็นหุ้นกู้ผสมตราสารอนุพันธ์ทางฝั่งให้สิทธิในการขาย (ชอร์ตพุท) อ้างอิงบนหุ้นใน SET50 ภายใต้ชื่อ ELNASP#1(P) สำหรับผู้ที่ซื้อ ELN ดังกล่าว มองว่าหุ้นจะแกว่งตัว ซึ่งจังหวะในการออกนี้น่าจะเหมาะสมกับภาวะตลาดหุ้นขณะนี้ ซึ่งทางฝ่ายวิจัยของ ASP มองว่า ราคาหุ้นได้ขึ้นมาสูงและมีโอกาสจะปรับตัวลดลงและหลังจากนั้นจะแกว่งตัว